Index - Belföld - Kerítésnek ütközött egy busz Szentendrén
Kerítésnek ütközött egy busz Szentendrén
2019.01.28. 05:28
Ónos eső nehezíti majd a hétfő reggeli csúcsforgalmat
Napközben pedig lesz, ahol 10-15 cm hó esik majd.
Vegyes halmazállapotú csapadékot, főleg esőt, havas esőt, havazást és kisebb területen ónos esőt jelentettek az Időkép felhasználói hétfőn délben. A Nyugat-Dunántúlon és a Tiszántúlon vannak szárazabb részek.
Északnyugat felől érkezett a csapadék, fél hét óta a főváros térségében is esik, főleg Veszprém, Komárom-Esztergom, Pest és Nógrád megyében kell lassabb haladásra készülni.
Havazás lassítja a közlekedést a fővárosban, több járat terelve jár vagy el sem indul – közölte a Budapesti Közlekedési Központ.
Egyáltalán nem jár a 149-es busz, a 155-ös pedig a Zugligeti út és a Dániel út között nem közlekedik. A 91-es, a 191-es és a 291-es busz terelve jár, nem érinti a Margit körút megállót.
Az Országos Meteorológiai Szolgálat legfrissebb figyelmeztető előrejelzése szerint „kiemelten a reggeli órákban lehet, nagyobb mennyiségű ónos eső: Komárom, Fejér, Pest megyékben (valamint Veszprém és Nógrád egyes részein). Délelőtt északnyugat felől egyre inkább havas esőre, hóra vált a csapadék formája. A dunántúli hegyekben körülbelül 5 centimétert elérő friss hóréteg várható, míg a Vértes-Cserhát tengelyben 5-15 cm tapadó hó is hullhat. Néhány centiméteres olvadó hólepel szinte bárhol kialakulhat az ország területén, legkisebb eséllyel a délkeleti határvidék közelében”.
Nagyon sok baleset történt az utakon néhány óra alatt. Szentendrén a Római Sáncnál kerítésnek hajtott egy busz, közölték a helyi tévé Facebook-oldalán. Egy szemtanú azt írta, hogy a férje élete valószínűleg néhány percen múlt, mert épp a baleset előtt akarta ott eltakarítani a havat.
Fotó: TV Szentendre / Facebook
Az Útinform szerint:
Az M1-es autópályán, Hegyeshalom felé Tatabányánál az 55-ös és az 56-os km között a külső sávot lezárták, lelassult a forgalom.
Az ellenkező oldalon pedig, Budapest felé a 49-es km-nél egy baleset miatt csak a külső sáv járható.
Ugyancsak a 8-as főúton, Öskü és Várpalota között lesodródott az útról egy autó. A 34-es km-nél a fél útpályát lezárták.